SKRIFTLIG FORESPØRGSEL E-1012/01

af Salvador Garriga Polledo (PPE-DE) til Kommissionen

(30. marts 2001)

Om: Fællesskabsregulering af fjernarbejde

For nylig vedtog udvalget om den sociale dialog inden for telekommunikationssektoren formelt retningslinjerne for tilrettelæggelsen af fjernarbejde. Aftalen tager udgangspunkt i henstillingerne fra topmødet i Lissabon i erkendelsen af, at fjernarbejde er en stadig mere udbredt arbejdsform.

Ovennævnte retningslinjer lægger især vægt på, at fjernarbejdere bør behandles på samme måde som de øvrige arbejdstagere, hvad angår arbejdsforhold, mulighederne for uddannelse og information, fagforeningsrettigheder, samt karriereforløb.

Kan Kommissionen oplyse, om den finder en fællesskabsforordning om fjernarbejde baseret på ovennævnte retningslinjer påkrævet for at harmonisere bestemmelserne på området og sikre alle fjernarbejdere en retfærdig og lige behandling?

Samlet svar afgivet på Kommissionens vegne af Anna Diamantopoulou på skriftlige forespørgsler E-0775/01 og E-1012/01

(18. maj 2001)

Den 20. juni 2000 iværksatte Kommissionen en høring af arbejdsmarkedets parter om modernisering og forbedring af arbejdsrelationerne på grundlag af EF-traktatens artikel 138, stk. 2, (tidl. artikel 118A). Efter at

have gennemgået de indkomne svar fremsendte Kommissionen den 16. marts 2001 inden for rammerne af høringsprocedurens anden fase et dokument om fjernarbejde til arbejdsmarkedets parter, der havde udvist særdeles stor, umiddelbar interesse for dette emne. De har således meddelt, at et initiativ på området fra Fællesskabets side på det højeste niveau efter deres mening ville kunne give det større værdi.

Det er korrekt, at udbredelsen af informationsteknologien, som er blevet fremskyndet af udviklingen af Internettet, betyder, at denne nye arbejdstilrettelæggelse udvikler sig i en grad, så man ikke kan ignorere det. Fjernarbejde er ganske vist en fleksibel arbejdsform, men Kommissionen mener, at man bør sikre sig, at dets udvikling ikke sker på bekostning af arbejdstagerne.

Kommissionen finder det derfor nødvendigt at indføre retningslinjer for denne praksis, som samtidig ikke hindrer dens udvikling. Med udgangspunkt i de forskellige måder at tilpasse arbejdsmiljøet (især gennem overenskomstforhandlinger) har Kommissionen i forbindelse med denne høring forelagt arbejdsmarkedets parter en liste over de generelle principper, som bør danne rammen om praksis på følgende områder: fjernarbejde skal ske på grundlag af frivillighed og med ret til at vende tilbage; sikkerhed for bevaring af arbejdstagerens status; sikkerhed for lige behandling; oplysninger til fjernarbejderen; arbejdsgiver påtager sig de involverede omkostninger; sikkerhed for, at arbejdstageren får den relevante uddannelse; beskyttelse, for så vidt angår sundhed og sikkerhed; arbejdstid; beskyttelse af privatlivet og personlige oplysninger; bevaring af kontakten med virksomheden; fjernarbejderes kollektive rettigheder og endelig adgang til fjernarbejde.

I samme høring opfordrer Kommissionen arbejdsmarkedets parter til at udarbejde en udtalelse eller en henstilling om indholdet af det planlagte forslag (i overensstemmelse med EF-traktatens artikel 138, stk. 3) eller oplyse, om de er rede til at indlede en forhandlingsproces på grundlag af dette forslag (EF-traktatens artikel 138, stk. 4, (tidl. artikel 118B). Kommissionen har endnu ikke modtaget deres svar. Som det ærede medlem også gør opmærksom på, har nogle arbejdsgiver- og arbejdstagerorganisationer på sektorniveau allerede vedtaget retningslinjer for tilrettelæggelsen af fjernarbejde i deres respektive sektorer.